«Kjører i kveld. Send PM».

Drosjenæringen mener haiketjenestene er utrygge både for sjåfører og passasjerer. Foto: Skjermdump fra Facebook

Et typisk eksempel på hvordan sjåførtjenestene tilbys på en av de rundt 120 gruppene på Facebook. Rundt 420.000 personer er medlem av såkalte haiketjenester på Facebook i Norge.

TA omtalte saken først.

– Kan bli farlig for begge parter

Administratorene av de ulike gruppene legger vekt på at kjøringen skal skje gratis og at man skal komme seg trygt hjem.

Det tror ikke bransjen noe på.

– Sjåføren du gjør avtale med kan ha voldsdommer på rullebladet, være ruset eller mangle gyldig førerkort, advarer daglig leder i Skien taxi, Heidi Bordier.

Sikkerheten er ikke bedre for sjåførene av piratdrosjene.

– De har ikke mulighet til å trykke på nødknappen for å få hjelp av politi eller kolleger om noe alvorlig skulle skje, sier hun.

Trist utvikling

Shakewan Ali har kjørt taxi de siste ti årene, og ser en utvikling han liker svært dårlig.

– Jeg er selv medlem av noen av disse gruppene, bare for å se hva som foregår. Det er utrolig at så mange tar sjansen på å kjøre med en de ikke aner hvem er eller hva vedkommende kan finne på, mener han.

Ute i gatene er problemet også godt synlig.

I helgene står det ifølge sjåføren lange rekker med privatdrosjer som har til hensikt å snappe kundene fra lovlig registrerte drosjer.

– De frekkeste stiller seg opp på holdeplassene våre, sier Ali.

Store tap for bransjen

Skien taxi har måttet redusere antallet biler de siste årene. Dette som en direkte konsekvens av konkurransen fra haiketjenestene.

Heidi Bordier, daglig leder i Skien taxi, forstår ikke at folk våger å sette seg inn i en piratdrosje. Foto: Nils Skumsvoll

Søndag skrev Bordier et innlegg på Facebook, der hun etterlyser større fokus på problemet.

– Bare i gruppen jeg har blitt medlem av på Facebook var det 21 sjåfører som tilbød sine tjenester i Skien og Porsgrunn natt til søndag. Det går direkte ut over levebrødet til våre sjåfører, sier hun.

– Om bilen kolliderer kan du ikke regne med noen form for forsikring. Jeg forstår ikke at folk tør.

Bordier mener politiet og Skatteetaten må komme sterkere på banen.

– Dette skulle jo vært fellesskapets penger. Piratdrosjene snylter på samfunnet.

Jevnlige kontroller

Avdelingsdirektør i Skatteetaten, Per Helge Rise, er kjent med problemet.

Han opplyser at det gjennomføres jevnlige kontroller i samarbeid med andre etater.

– Pirattaxivirksomhet er svart arbeid og risikoen for å bli tatt er til stede. Da risikerer man ikke bare etterbetaling av skatt, men også tilleggsskatt og eventuell politianmeldelse, sier han til NRK.

Rise minner om at kundene har et stort ansvar.

– Ved å benytte seg av pirattaxi bidrar du til å undergrave den seriøse delen av næringen. Samtidig snytes fellesskapet for skattepenger som kunne vært brukt på vår felles velferd.